b'\n_START_ARTICLE_\nTylusis pavasaris\n_START_PARAGRAPH_\nTylusis pavasaris (angl. Silent Spring)\xc2\xa0\xe2\x80\x93 amerikie\xc4\x8di\xc5\xb3 biolog\xc4\x97s Rachel Carson para\xc5\xa1yta aplinkotyros knyga, i\xc5\xa1leista 1962\xc2\xa0m. Joje nagrin\xc4\x97jamas neigiamas pesticid\xc5\xb3 poveikis aplinkai, ypa\xc4\x8d pauk\xc5\xa1\xc4\x8diams. R. Carson kaltino chemijos pramon\xc4\x99 neatsakingumu ir dezinformacijos skleidimu, o vald\xc5\xbeios institucijas\xc2\xa0\xe2\x80\x93 aplaidumu. Knyga sulauk\xc4\x97 didelio susidom\xc4\x97jimo JAV ir padar\xc4\x97 didel\xc4\x99 \xc4\xaftak\xc4\x85 modernaus aplinkosaugos jud\xc4\x97jimo formavimuisi. Ji taip pat l\xc4\x97m\xc4\x97 pesticid\xc5\xb3 naudojimo sugrie\xc5\xbetinim\xc4\x85 ir prisid\xc4\x97jo prie pesticido DDT naudojimo u\xc5\xbedraudimo.\n_START_SECTION_\nIstorija\n_START_PARAGRAPH_\nRachel Carson susidom\xc4\x97jo pesticidais \xc5\xa1e\xc5\xa1tajame de\xc5\xa1imtmetyje ir prad\xc4\x97jo tirti j\xc5\xb3 poveik\xc4\xaf gyvajai gamtai. Ypa\xc4\x8d jos d\xc4\x97mes\xc4\xaf patrauk\xc4\x97 pla\xc4\x8diai paplit\xc4\x99s DDT naudojimas. Radusi \xc4\xafrodym\xc5\xb3 jo neigiamu poveikiu, Carson band\xc4\x97 publikuoti straipsnius apie tai spaudoje, kad informuot\xc5\xb3 visuomen\xc4\x99, ta\xc4\x8diau jos pra\xc5\xa1ymai buvo atmesti. \xc4\xaesitikinusi atradim\xc5\xb3 svarba, ji nusprend\xc4\x97 para\xc5\xa1yti apie tai knyg\xc4\x85, kuri\xc4\x85 pavadino Tyliuoju pavasariu, teikdama, kad tolimesnis neapdairus pesticid\xc5\xb3 naudojimas prives prie pavasari\xc5\xb3, kai nebeliks gyvosios gamtos ir stos tyla. Leid\xc4\x97jai taip pat atsisak\xc4\x97 knyg\xc4\x85 spausdinti, kol galiausiai Carson id\xc4\x97jomis susidom\xc4\x97jo The New Yorker \xc5\xbeurnalas. Sutrumpinti knygos skyriai buvo i\xc5\xa1spausdinti kaip straipsni\xc5\xb3 serija 1962\xc2\xa0m. vasar\xc4\x85 ir tapo sensacija, nes tuo metu DDT naudojimas buvo pla\xc4\x8diai paplit\xc4\x99s ir nekvestionuojamas. Pilna knyga buvo i\xc5\xa1leista t\xc5\xb3 pa\xc4\x8di\xc5\xb3 met\xc5\xb3 ruden\xc4\xaf.\n_START_SECTION_\nKontroversija\n_START_PARAGRAPH_\nKnyga nuo pat i\xc5\xa1leidimo yra kontroversi\xc5\xa1ka. I\xc5\xa1 prad\xc5\xbei\xc5\xb3 j\xc4\x85 kritikavo chemijos pramon\xc4\x97 ir \xc5\xabkininkai, kad informacija pateikiama pernelyg g\xc4\x85sdinan\xc4\x8diai ir vienpusi\xc5\xa1kai. V\xc4\x97liau, u\xc5\xbedraudus DDT tarptautiniu mastu, Tylusis pavasaris buvo kaltinamas prisid\xc4\x97j\xc4\x99s prie maliarijos plitimo besivystan\xc4\x8diose \xc5\xa1alyse, nes knygos d\xc4\x97ka \xc4\xaf DDT prad\xc4\x97ta \xc5\xbei\xc5\xabr\xc4\x97ti tik kaip \xc4\xaf vien neigiamus padarinius sukeliant\xc4\xaf pesticid\xc4\x85. Ta\xc4\x8diau pati autor\xc4\x97 neskatino visi\xc5\xa1ko pesticid\xc5\xb3 atsisakymo ir pasisak\xc4\x97 u\xc5\xbe apdair\xc5\xb3 j\xc5\xb3 naudojim\xc4\x85._NEWLINE_Nepaisant pradin\xc4\x97s neigiamos reakcijos, Tylusis pavasaris tapo itin \xc4\xaftakinga knyga, paskatinusia didelio masto diskusijas apie aplinkos apsaug\xc4\x85 ir prisid\xc4\x97jusia prie grie\xc5\xbetesn\xc4\x97s pesticid\xc5\xb3 kontrol\xc4\x97s. Su knyga siejamas ir JAV Aplinkos apsaugos agent\xc5\xabros \xc4\xafk\xc5\xabrimas 1970 metais.'